Norge skjøt seg bort fra pallen på stafetten
Johannes Thingnes Bø gikk ankeretappen for det unge norske laget, men etter to ekstraskudd på siste skyting glapp pallplassen for Norge. De norske gutta hang dog godt med, og gjorde det ikke noe lettere å plukke ut laget som skal gå i OL. Det norske stafettlaget stilte uten Ole Einar Bjørndalen, Emil Hegle Svendsen og Tarjei Bø. Alle skal være friske, men stilte ikke av ulike årsaker.De tyske herrene så lenge ut til å kunne kopiere kvinnenes solide stafettseier fra i går. Anton Shipulin startet 25 sekunder bak tyske Simon Schemp på siste etappe, etter at tyskerne hadde ledet store deler av rennet. Shipulin måtte vente helt til siste skyting før han kunne ta over ledelsen. Schempp bommet, og Norge, sammen med Russland og Østerrike, kunne øyne et lite håp om å hente inn sekunder på tyskeren, før siste runden skulle avgjøre det hele. Det var bare Shipulin som taklet presset, og skjøt fullt hus. Johannes Thingnes Bø måtte bruke to ekstraskudd, og mistet kontakten til pallen. Samtidig gjorde svenske Carl Johan Bergmann en god serie, og gikk ut likt med nordmannen. Avslutningen skulle bli en duell mellom Shipulin og Schempp, som russeren til slutt vant. Østerrike og ankermann Simon Eder tok tredjeplassen. Bergmann passerte Thingnes Bø på siste runde, og tok fjerdeplassen.Dagens stafett var preget av høyt nivå på standplass. Lars Helge Birkeland gjorde en sterk førsteetappe. Han måtte bruke et ekstraskudd på den liggende serien, men etter en knallgod stående serie sørget han for at Henrik L'Abee-Lund fikk starte 14,2 sekunder bak Tyskland i front. På andre etappe fortsatte Tyskland å øke ledelsen. Andreas Birnbacher skjøt godt, og sørget på det meste for en 30 sekunders luke ned til Norge, Østerrike og Russland, som hadde skilt seg fra resten av feltet. Erlend Bjøntegård startet sin etappe 16 sekunder bak tyske Arnt Peiffer, etter en god etappe av Henrik L'Abee-Lund. Han måtte bruke to ekstraskudd liggende, og det så lenge ut til at han mistet kontakten med Østerrike og Russland. Johannes Thingnes Bø var Norges ankermann. Bjøntegård vekslet 32 sekunder bak Tyskland, en avstand som holdt seg helt til siste skyting. Etter to bom endte det altså med femteplass, 32 sekunder bak Russland, på det unge, urutinerte norske laget.
Russland ble for sterke for de norske ungutta på dagens skiskytterstafett. Norge endte på femteplass.